Σούπα «λίγο απ’ όλα»
Σκέτος χαμαιλέων ετούτη η σούπα, παίρνει τη γεύση από ό,τι λαχανικό μας βρίσκεται στο ψυγείο. Μμμμ, ό,τι πρέπει για το κρύο.
2 πατάτες (κατά προτίμηση βιολογικές), 2 καρότα (κατά προτίμηση βιολογικά), 1 μικρή σελινόριζα, 1 πράσο (και το πράσινο μέρος), 6 - 7 φύλλα λάχανου, 4 κλωναράκια σέλινο (μόνο τα φύλλα), 1 φλιτζ. τσαγιού ολόκληρα ντοματάκια κονσέρβας, 1 κρεμμύδι ξερό, 2 κουτ. σούπας ρύζι γλασέ, 2 κουτ. σούπας κόκκινες φακές (αν θέλουμε), 4 κουτ. σούπας ελαιόλαδο, χυμός από 1 λεμόνι, αλάτι, φρεσκοτριμμένο πιπέρι
Για να φτιάξουμε σούπα «λίγο απ’ όλα» αρχικά καθαρίζουμε και πλένουμε όλα τα λαχανικά. Στη συνέχεια, τα κόβουμε σε χοντρά κομμάτια. Έπειτα, πλένουμε τις φακές και το ρύζι.Σε μια κατσαρόλα με 2 λίτρα αλατισμένο νερό που βράζει ρίχνουμε όλα τα λαχανικά (πατάτες, καρότα, σελινόριζα, πράσο, λάχανο) και λίγο αλάτι. Τα βράζουμε σε μέτρια φωτιά κι όταν μαλακώσουν, προσθέτουμε το ρύζι και τις φακές. Συνεχίζουμε το βράσιμο για 15 λεπτά. Αποσύρουμε την κατσαρόλα από τη φωτιά και πολτοποιούμε το περιεχόμενό της στο μπλέντερ. Ρίχνουμε τον πολτό στην κατσαρόλα.Προσθέτουμε το ελαιόλαδο, το πιπέρι και τον χυμό λεμονιού.Βράζουμε για 5 - 10 λεπτά ακόμα. Αν η χορτόσουπα είναι πολύ πηχτή, προσθέτουμε λίγο ζεστό νερό. Συνοδεύουμε, την σούπα «λίγο απ’ όλα», με ψωμί, ελιές θρούμπες και 1 φέτα βραστή γαλοπούλα ή άλλο αλλαντικό της αρεσκείας μας.
Πατάτες,Πράσα,Ρύζι,Χορτοφαγικά